CELEX: 32020D1117
Language: ro
Date: 2020-07-27 00:00:00
Title: Decizia de punere în aplicare (UE) 2020/1117 a Consiliului din 27 iulie 2020 de numire a procurorilor europeni ai Parchetului European

29.7.2020   
               
               
                  RO
               
               
                  Jurnalul Oficial al Uniunii Europene
               
               
                  L 244/18
               
            
         DECIZIA DE PUNERE ÎN APLICARE (UE) 2020/1117 A CONSILIULUI
         din 27 iulie 2020
         de numire a procurorilor europeni ai Parchetului European
         CONSILIUL UNIUNII EUROPENE,
         având în vedere Tratatul privind funcționarea Uniunii Europene,
         având în vedere Regulamentul (UE) 2017/1939 al Consiliului din 12 octombrie 2017 de punere în aplicare a unei forme de cooperare consolidată în ceea ce privește instituirea Parchetului European (EPPO) (1), în special articolul 16,
         având în vedere Decizia de punere în aplicare (UE) 2018/1696 a Consiliului din 13 iulie 2018 privind regulamentul de funcționare al juriului de selecție prevăzut la articolul 14 alineatul (3) din Regulamentul (UE) 2017/1939 de punere în aplicare a unei forme de cooperare consolidată în ceea ce privește instituirea Parchetului European (EPPO) (2),
         având în vedere Decizia (UE) 2018/1275 a Consiliului din 18 septembrie 2018 de numire a membrilor juriului de selecție prevăzut la articolul 14 alineatul (3) din Regulamentul (UE) 2017/1939 (3),
         având în vedere Decizia de punere în aplicare (UE) 2019/598 a Consiliului din 9 aprilie 2019 privind normele tranzitorii pentru numirea procurorilor europeni pentru primul mandat și pe durata lui, în conformitate cu articolul 16 alineatul (4) din Regulamentul (UE) 2017/1939 (4),
         având în vedere avizele motivate și clasamentul candidaților întocmite de juriul de selecție,
         întrucât:
         
                     (1)
                  
                  
                     Parchetul European (EPPO) a fost instituit prin Regulamentul (UE) 2017/1939. Comisia este responsabilă de instituirea și funcționarea administrativă inițială a EPPO până în momentul în care acesta dispune de capacitatea de a-și executa propriul buget.
                  
               
                     (2)
                  
                  
                     Procurorii europeni supraveghează investigațiile și urmăririle penale în conformitate cu articolul 12 din Regulamentul (UE) 2017/1939.
                  
               
                     (3)
                  
                  
                     În conformitate cu articolul 120 alineatul (2) al doilea paragraf din Regulamentul (UE) 2017/1939, EPPO urmează să își asume atribuțiile de investigare și urmărire penală conferite prin respectivul regulament la o dată care urmează să fie stabilită printr-o decizie a Comisiei, la propunerea procurorului-șef european, ulterior înființării EPPO.
                  
               
                     (4)
                  
                  
                     Procurorul-șef european a fost numit prin Decizia (UE) 2019/1798 a Parlamentului European și a Consiliului (5). Pentru constituirea Colegiului EPPO, care este alcătuit din procurorul-șef european și din câte un procuror european pentru fiecare stat membru participant, este necesară numirea de către Consiliu a procurorilor europeni.
                  
               
                     (5)
                  
                  
                     Decizia de punere în aplicare (UE) 2018/1696 stabilește regulamentul de funcționare al juriului de selecție prevăzut la articolul 14 alineatul (3) din Regulamentul (UE) 2017/1939 („regulamentul de funcționare al juriului de selecție”).
                  
               
                     (6)
                  
                  
                     În temeiul articolului 16 alineatul (1) din Regulamentul (UE) 2017/1939, fiecare stat membru participant desemnează trei candidați pentru funcția de procuror european dintre candidații care sunt membri activi în cadrul parchetelor sau al magistraturii respectivului stat membru, care prezintă toate garanțiile de independență și care dețin calificările necesare pentru numirea, în statele lor membre respective, în funcții înalte de la nivelul parchetelor și al magistraturilor și care dispun de experiența practică relevantă în ceea ce privește sistemele juridice naționale, investigațiile financiare și cooperarea judiciară internațională în materie penală.
                  
               
                     (7)
                  
                  
                     Juriul de selecție a întocmit avizele motivate și clasamentul pentru fiecare dintre candidații desemnați care a îndeplinit condițiile prevăzute la articolul 16 alineatul (1) din Regulamentul (UE) 2017/1939 și le-a transmis Consiliului care le-a primit la 29 mai 2019, la 20 iunie 2019, la 11 octombrie 2019, la 18 noiembrie 2019 și la 10 decembrie 2019 și la 16 iulie 2020.
                  
               
                     (8)
                  
                  
                     În temeiul regulii VII.2 al patrulea paragraf din regulamentul de funcționare al juriului de selecție, juriul de selecție a stabilit un clasament al candidaților în funcție de calificările și experiența acestora. Clasamentul indică ordinea preferințelor juriului de selecție și nu are caracter obligatoriu pentru Consiliu.
                  
               
                     (9)
                  
                  
                     În conformitate cu articolul 16 alineatul (2) din Regulamentul (UE) 2017/1939, după primirea avizului motivat din partea juriului de selecție, Consiliul urmează să selecteze și să numească unul dintre candidații pentru postul de procuror european din statul membru participant în cauză.
                  
               
                     (10)
                  
                  
                     În conformitate cu articolul 16 alineatul (3) din Regulamentul (UE) 2017/1939, Consiliul, hotărând cu majoritate simplă, selectează și numește procurorii europeni pentru un mandat de șase ani care nu poate fi reînnoit. Consiliul poate decide să prelungească mandatul cu maximum trei ani la sfârșitul perioadei de șase ani.
                  
               
                     (11)
                  
                  
                     Decizia de punere în aplicare (UE) 2019/598 stabilește normele tranzitorii pentru numirea procurorilor europeni pentru primul mandat și pe durata lui, după intrarea în vigoare a Regulamentului (UE) 2017/1939. În conformitate cu articolul 2 alineatul (1) din Decizia de punere în aplicare (UE) 2019/598, înainte de numirea procurorilor europeni, urmează să se selecteze, prin tragere la sorți, un grup reprezentând o treime din numărul statelor membre participante la data aplicării respectivelor norme tranzitorii. Tragerea la sorți a avut loc la 20 mai 2019, iar statele membre ale acestui grup sunt Grecia, Spania, Italia, Cipru, Lituania, Țările de Jos, Austria și Portugalia. Articolul 3 din decizia de punere în aplicare menționată prevede că mandatul procurorilor europeni din statele membre incluse în grupul respectiv este de trei ani și nu poate fi reînnoit.
                  
               
                     (12)
                  
                  
                     Consiliul a evaluat meritele fiecăruia dintre candidați, luând în considerare avizele motivate prezentate de juriul de selecție. În ceea ce privește avizul motivat referitor la candidații desemnați de Malta, motivele prezentate de juriul de selecție stabilesc în mod suficient că, datorită circumstanțelor excepționale din statul membru respectiv, acelui stat membru îi este imposibil, în mod obiectiv, să găsească alți candidați eligibili într-un termen rezonabil, cu toate că a depus toate eforturile necesare în acest sens. Ca atare, sunt întrunite condițiile prevăzute la al treilea paragraf din regula VII.2 din regulamentul de funcționare al juriului de selecție. În considerarea circumstanțelor excepționale menționate, Consiliul a considerat că avizul motivat prezentat referitor la candidații desemnați de Malta îi oferă suficiente opțiuni pentru candidați corespunzători și, deoarece orice altă întârziere în numirea procurorilor europeni ar avea consecințe negative grave asupra eficacității dreptului Uniunii Europene, a decis să acționeze pe această bază.
                  
               
                     (13)
                  
                  
                     În urma acestei evaluări, Consiliul a urmat ordinea preferințelor fără caracter obligatoriu indicată de juriul de selecție pentru candidații desemnați de Cehia, Germania, Estonia, Grecia, Spania, Franța, Croația, Italia, Cipru, Letonia, Lituania, Luxemburg, Malta, Țările de Jos, Austria, România, Slovenia, Slovacia și Finlanda. În ceea ce privește candidații desemnați de Belgia, Bulgaria și Portugalia, Consiliul nu a urmat ordinea preferințelor fără caracter obligatoriu a juriului de selecție, pe baza unei evaluări diferite a meritelor acestor candidați, efectuată în cadrul grupurilor de pregătire relevante ale Consiliului,
                  
               ADOPTĂ PREZENTA DECIZIE:
         
            Articolul 1
            Următoarele persoane sunt numite procurori europeni ai EPPO, ca agenți temporari cu gradul AD 13, pentru o perioadă de șase ani începând de la 29 iulie 2020, care nu poate fi reînnoită:
            
                         
                     
                     
                        Domnul Yves VAN DEN BERGE (6)
                        
                     
                  
                         
                     
                     
                        Doamna Teodora GEORGIEVA (7)
                        
                     
                  
                         
                     
                     
                        Domnul Petr KLEMENT (8)
                        
                     
                  
                         
                     
                     
                        Domnul Andrés RITTER (9)
                        
                     
                  
                         
                     
                     
                        Doamna Kristel SIITAM-NYIRI (10)
                        
                     
                  
                         
                     
                     
                        Domnul Frédéric BAAB (11)
                        
                     
                  
                         
                     
                     
                        Doamna Tamara LAPTOŠ (12)
                        
                     
                  
                         
                     
                     
                        Domnul Gatis DONIKS (13)
                        
                     
                  
                         
                     
                     
                        Domnul Gabriel SEIXAS (14)
                        
                     
                  
                         
                     
                     
                        Doamna Yvonne FARRUGIA (15)
                        
                     
                  
                         
                     
                     
                        Domnul Cătălin-Laurențiu BORCOMAN (16)
                        
                     
                  
                         
                     
                     
                        Domnul Jaka BREZIGAR (17)
                        
                     
                  
                         
                     
                     
                        Domnul Juraj NOVOCKÝ (18)
                        
                     
                  
                         
                     
                     
                        Domnul Harri TIESMAA (19)
                        
                     
                  
         
            Articolul 2
            Următoarele persoane sunt numite procurori europeni ai EPPO, ca agenți temporari cu gradul AD 13, pentru o perioadă de trei ani începând de la 29 iulie 2020, care nu poate fi reînnoită:
            
                         
                     
                     
                        Domnul Dimitrios ZIMIANITIS (20)
                        
                     
                  
                         
                     
                     
                        Doamna María Concepción SABADELL CARNICERO (21)
                        
                     
                  
                         
                     
                     
                        Domnul Danilo CECCARELLI (22)
                        
                     
                  
                         
                     
                     
                        Doamna Katerina LOIZOU (23)
                        
                     
                  
                         
                     
                     
                        Domnul Tomas KRUŠNA (24)
                        
                     
                  
                         
                     
                     
                        Doamna Daniëlle GOUDRIAAN (25)
                        
                     
                  
                         
                     
                     
                        Doamna Ingrid MASCHL-CLAUSEN (26)
                        
                     
                  
                         
                     
                     
                        Domnul José Eduardo MOREIRA ALVES D’OLIVEIRA GUERRA (27)
                        
                     
                  
         
            Articolul 3
            Prezenta decizie intră în vigoare la data publicării în Jurnalul Oficial al Uniunii Europene.
         
         
            Adoptată la Bruxelles, 27 iulie 2020.
            
               
                  Pentru Consiliu
               
               
                  Președintele
               
               M. ROTH
            
         
         
            (1)  JO L 283, 31.10.2017, p. 1.
         
            (2)  JO L 282, 12.11.2018, p. 8.
         
            (3)  JO L 238, 21.9.2018, p. 92.
         
            (4)  JO L 103, 12.4.2019, p. 29.
         
            (5)  Decizia (UE) 2019/1798 a Parlamentului European și a Consiliului din 23 octombrie 2019 de numire a procurorului-șef european al Parchetului European (JO L 274, 28.10.2019, p. 1).
         
            (6)  Desemnat de Belgia.
         
            (7)  Desemnată de Bulgaria.
         
            (8)  Desemnat de Cehia.
         
            (9)  Desemnat de Germania.
         
            (10)  Desemnată de Estonia.
         
            (11)  Desemnat de Franța.
         
            (12)  Desemnată de Croația.
         
            (13)  Desemnat de Letonia.
         
            (14)  Desemnat de Luxemburg.
         
            (15)  Desemnată de Malta.
         
            (16)  Desemnat de România.
         
            (17)  Desemnat de Slovenia.
         
            (18)  Desemnat de Slovacia.
         
            (19)  Desemnat de Finlanda.
         
            (20)  Desemnat de Grecia.
         
            (21)  Desemnată de Spania.
         
            (22)  Desemnat de Italia.
         
            (23)  Desemnată de Cipru.
         
            (24)  Desemnat de Lituania.
         
            (25)  Desemnată de Țările de Jos.
         
            (26)  Desemnată de Austria.
         
            (27)  Desemnat de Portugalia.